

בס"ד, י"א בטבת התשע"ט

מילים מתנועעות ברוח

תחיית הזמן, תחיית המתים, סוד הייבום
בעקבות עשרה בטבת
זיכרון לנספים בשואה

מפגש 11 עם חבורת 'בתורתו יהגה'


הסבא ר' א"י העשיל מאפטא- סוד תחיית המתים
[bookmark: _gjdgxs]ספר אוהב ישראל – פרשת וישב: ו"ישב י"עקב ב"ארץ מ"גורי אביו גו'. ר"ת ויב"ם. היינו שבזה קיים יעאע"ה מצות ייבום וסודה. דהנה סוד הייבום איתא בכהאריז"ל ובזוה"ק בסוד הפסוק (איוב לד, יד) אם ישים אליו נפשו רוחו ונשמתו אליו יאסוף, היינו כי בההיא אשתאר רוחא דשדי בה בעלה, וכשהיבם מכווין בשעת הייבום לשם מצווה ומטהר ומקדש נפשו ומכוון להחיות ניצוצי הקדושה הנשארים מאחיו אז רוחו ונשמתו אליו יאסוף. היינו שהוא נותן חיות להניצוצות הק' שנשאו מאחיו ומחי' אותן. ולכן נקרא הבן ע"ש אחיו המת כי שלו הם הניצוצים האלו אשר נעשו חיים. והנה הש"י ברוך הוא וברוך שמו ברא את העולם כדי להשרות שכינתו בעוה"ז עולם התחתון ומלא כל הארץ כבודו. אך הרשעים שהיו אז בעולם כדור אנוש והפלגה והמבול עשו וגרמו כביכול הסתלקות השכינה מעולם הזה התחתון. אך עדיין נשאר כביכול קוסטא דחיותא ובפרט מה שצריך להנהגת העולם. אבל יעאע"ה ע"י עבודתו עבודת הקודש פעל ועשה. וישב יעקב בארץ. היינו עשה ישיבה בארץ בעולם התחתון מגורי אביו שבשמים. והמשיך הקדושה לזה העולם. ובזה החי' כל הניצוצין קדישין שנשארו בבחי' קוסטא דחיותא. ובפרט בארץ כנען הוא ארץ ישראל הקדושה. והחיה בזה כל הניצוצין הקדושים. ובזה קיים מצות וסוד הייבום הרמוז בר"ת של וישב יעקב בארן מגורי גו' וכנ"ל והבן:

הצאצא – פרופ' אברהם יהושע העשל: תחיית התפילה [התפילה- תשוקת האדם לאלוקים, עמ'30]
...תפילה מבקשת להביאנו לתשומת ליבו של אלוקים, לזכותנו בהקשבתו ובהבנתו. לא לכך שאנו נדע אותו, אלא לכך שנהיה ידועים לו. להתפלל משמע לראות את החיים לא רק כתולדת כוחו של אלוקים, אלא כמשהו שנוגע לרצונו, שאיכפת לו ממנו. או לפחות לשאוף לכך שחיינו יהיו ראויים לאיכפתיות אלוקית. שכן שאיפתו העליונה של האדם איננה להיות אדון הכול, אלא להיות מושא ידיעתו של אלוקים. לחיות ב'אור פניו', להיות למחשבה של אלוקים – זוהי משימת חייו האמיתית של האדם...

סוד תחיית הזמן
ספר ליקוטי מוהר"ן – מהדורא קמא סימן קעט ...כִּי עַל יְדֵי הַתַּעֲנִית נִבְנֶה קוֹמַת וְחִיּוּת הַשִֹּמְחָה, כִּי מַעֲלַת הַתַּעֲנִית שֶׁמְּעוֹרֵר וּמְחַיֶּה מֵתִים, הַיְנוּ הַיָּמִים שֶׁעָבְרוּ בַּחֹשֶךְ, וְאֵין לָהֶם שׁוּם חִיּוּת, כִּי כָּל יוֹם וָיוֹם נִמְשָׁךְ עָלָיו שֶׁפַע מִלְּמַעְלָה, וּכְשֶׁעוֹשֶֹה בְּזֶה הַיּוֹם מִצְווֹת וּמַעֲשִֹים טוֹבִים, אֲזַי מְחַיֶּה הַיּוֹם וּמַמְשִׁיךְ לוֹ חִיּוּת וְשֶׁפַע רַב מִלְּמַעְלָה, אַךְ אִם, חַס וְשָׁלוֹם, אִם אֵינוֹ עוֹשֶֹה בּוֹ מִצְווֹת, אֲזַי אֵינוֹ יוֹרֵד עָלָיו שֶׁפַע מִלְּמַעְלָה כִּי אִם בְּצִמְצוּם גָּדוֹל מְאֹד רַק כְּדֵי חִיּוּנוֹ בְּצִמְצוּם, וּכְשֶׁהוּא נוֹטֵל זֶה הַיּוֹם וְעוֹשֶֹה בּוֹ, חַס וְשָׁלוֹם, רַע, אֲזַי מוֹרִיד וּמֵינִיק וּמוֹצֵץ הַשֶּׁפַע הַמְּעַט שֶׁיֵּשׁ בְּזֶה הַיּוֹם, עַד שֶׁמּוֹצֵץ גַּם עֶצֶם הַחִיּוּת שֶׁיֵּשׁ לְהַיּוֹם בְּעַצְמוֹ, מִלְּבַד הַשֶּׁפַע הַבָּא מִלְמַעְלָה דְּבַר יוֹם בְּיוֹמוֹ, כִּי כָּל יוֹם הוּא בְּרִיאָה, וְיֵשׁ לוֹ חִיּוּת עַצְמוֹ מִלְּבַד הַשֶּׁפַע, וְהוּא מוֹצֵץ גַּם חִיּוּתוֹ הָעַצְמִי שֶׁל הַיּוֹם, עַד שֶׁנִּשְׁאֲרוּ הַיָּמִים הַלָּלוּ פְּגָרִים מֵתִים, כְּמוֹ מְשַׁל הַתִּינוֹק הַיּוֹנֵק מִשְּׁדֵי אִמּוֹ, כָּל זְמַן שֶׁיֵּשׁ לָהּ חָלָב יוֹנֵק הֶחָלָב, וּכְשֶׁנִּפְסָק הֶחָלָב מוֹצֵץ דָּמָהּ וְחִיּוּתָהּ מַמָּשׁ, אַךְ עַל יְדֵי הַתַּעֲנִית הוּא מְעוֹרֵר וּמְחַיֶּה הַיָּמִים הַלָּלוּ, וְהַכֹּל לְפִי הַתַּעֲנִית:
וְיֵשׁ לַהֲבִינוֹ בְּגַשְׁמִיּוּת. כִּי כְּשֶׁמִּתְעַנֶּה, נִמְצָא אֵין לוֹ חִיּוּת וְכֹחַ מִזֶּה הַיּוֹם, מֵאַחַר שֶׁאֵינוֹ אוֹכֵל וְשׁוֹתֶה בּוֹ וְאַף עַל פִּי כֵן עוֹבֵד אֶת הַשֵּׁם. נִמְצָא שֶׁעוֹבֵד הַשֵּׁם בַּכֹּחַ שֶׁיֵּשׁ לוֹ מֵאֶתְמוֹל, כִּי בְּלֹא זֶה מֵאַיִן לוֹ כֹּחַ, נִמְצָא שֶׁעוֹבֵד הַיּוֹם בַּכֹּחַ שֶׁל אֶתְמוֹל, עַל כֵּן מֵבִיא חִיּוּת בְּאוֹתוֹ הַיּוֹם שֶׁל אֶתְמוֹל, וְאַחַר כָּךְ כְּשֶׁמִּתְעַנֶּה עוֹד וַאֲזַי אֵין מַסְפִּיק לוֹ כֹּחַ שֶׁל אֶתְמוֹל, כִּי כְּבָר נֶחֱלַשׁ הַגּוּף, וְאָז צָרִיךְ לְהִשְׁתַּמֵּשׁ בְּכֹחַ שֶׁל יָמִים הַקּוֹדְמִים לְמַפְרֵעַ עוֹד, נִמְצָא שֶׁמֵּבִיא בְּכָל פַּעַם חִיּוּת וְהֶאָרָה לַיָּמִים הָרִאשׁוֹנִים שֶׁנָּפְלוּ וּמֵתוּ, עַד שֶׁאֶפְשָׁר לְהִתְעַנּוֹת כָּל כָּךְ, שֶׁיִּצְטָרֵךְ לְהִשְׁתַּמֵּשׁ בַּכֹּחַ שֶׁל הַיָּמִים שֶׁיָּנַק מִשְּׁדֵי אִמּוֹ, וַאֲזַי מְחַיֶּה וּמֵאִיר כָּל הַיָּמִים. [וְעַל כֵּן עַל יְדֵי הַתַּעֲנִית נִבְנֶה קוֹמַת הַשִֹּמְחָה, שֶׁהִיא הַחִיּוּת וּנְקֻדּוֹת שֶׁל כָּל הַמִּצְווֹת כַּמְבֹאָר בְּמָקוֹם אַחֵר (א)]: (זֶה הָעִנְיָן לֹא בֵּאֵר הֵיטֵב, וְהָעִקָּר שֶׁעַל יְדֵי הַתַּעֲנִית, עַל יְדֵי מַה שֶּׁמּוֹצִיא הַכֹּחַ שֶׁל כָּל יוֹם וָיוֹם שֶׁעָבַר וּמַכְנִיס אוֹתוֹ בַּעֲבוֹדַת ה', וּמְחַיֶּה כָּל הַיָּמִים הַמֵּתִים שֶׁפָּגַם בָּהֶם כַּנַּ"ל, עַל יְדֵי זֶה נִבְנֶה הַשִֹּמְחָה כַּנַּ"ל):
 וְזֶה שֶׁכָּתוּב (תְּהִלִּים צ): "שַֹמְּחֵנוּ כִּימוֹת עִנִּיתָנוּ", 'עִנִּיתָנוּ' לְשׁוֹן תַּעֲנִית, הַיְנוּ שֶׁתִּהְיֶה הַשִֹּמְחָה כִּימוֹת הַתַּעֲנִית, כִּי כְּפִי יְמֵי הַתַּעֲנִית כֵּן מְחַיֶּה הַיָּמִים הָרִאשׁוֹנִים בַּמִּצְווֹת וּמַעֲשִֹים טוֹבִים שֶׁלּוֹ. וְכֵן נִבְנֶה הַשִֹּמְחָה כַּנַּ"ל, וְזֶה שֶׁכָּתוּב רַבּוֹתֵינוּ, זִכְרוֹנָם לִבְרָכָה (שָׁם): 'כְּשֶׁיֵּשׁ שָׁלוֹם שָֹשֹוֹן וְשִֹמְחָה', כִּי כְּשֶׁיֵּשׁ שָׁלוֹם הַיְנוּ עַל יְדֵי הַתַּעֲנִית כַּנַּ"ל, עַל יְדֵי זֶה שָֹשֹוֹן וְשִֹמְחָה כַּנַּ"ל, בְּחִינַת: "שַֹמְּחֵנוּ כִּימוֹת עִנִּיתָנוּ" כְּפִי יְמֵי הַתַּעֲנִית כֵּן הַשִֹּמְחָה. (תְּהִלִּים קל"ט): "גָּלְמִי רָאוּ עֵינֶיךָ וְכוּ' יָמִים יֻצָּרוּ", כָּל יוֹם הוּא יְצִירָה בִּפְנֵי עַצְמוֹ, "וְלוֹ אֶחָד בָּהֶם" זֶה יוֹם הַכִּפּוּרִים כְּמוֹ שֶׁפֵּרֵשׁ רַשִׁ"י שָׁם שֶׁהוּא תַּעֲנִית שֶׁמְּחַיֶּה כָּל הַיָּמִים, כִּי יוֹם הַכִּפּוּרִים הוּא כְּלָלוּת כָּל הַיָּמִים, וְעָלָיו נֶאֱמַר:  "בְּעֶצֶם הַיּוֹם הַזֶּה תְּעַנּוּ אֶת נַפְשֹׁתֵיכֶם" הַיְנוּ הָרְצוֹנוֹת, כְּמוֹ שֶׁכָּתוּב בַּזֹּהַר הַנַּ"ל 'לְאַכְלָלָא כֹּלָּא גּוּפָא וְנַפְשָׁא וּלְאִתְכְּנָעָא בְּהַאי יוֹמָא וִיהֵא רְעוּתָא דִּילְהוֹן קֻדְשָׁא בְּרִיךְ הוּא' וְכוּ'. כִּי נֶפֶשׁ הוּא בְּחִינַת רָצוֹן, וְהָעִקָּר לְהַכְנִיעַ הָרָצוֹן, וְזֶה: "בְּעֶצֶם הַיּוֹם הַזֶּה", עַל יְדֵי פְּנִימִיּוּת הָעַצְמִיּוּת שֶׁל הַיּוֹם שֶׁהוּא כָּלוּל מִכָּל הַיָּמִים, תְּעַנּוּ וְכוּ' כַּנַּ"ל:

ר' נחמן, מעשה מהשריון-פאנציר: שייך למה שנדפס בשיחות סימן קמ"א מעניין תיקון למקרה לילה לומר עשרה קיפטיל תהלים: 
עוד דיבר עימהם אז ואמר כשהולכין במלחמה לובשין שריון שקורין פאנציר ואף-על-פי-כן אם יהיו מורין בהם ויכוונם למקום שאין מגיע שם השריון כי אין השריון מקיף כל הגוף ואם יכוונו למקום שאין מגיע שם השריון, או אם יהיו רובים בחזקה מאד עד שישברו גם השריון עצמו אזי בוודאי יהרגהו, אבל על-ידי מה עושין שכשיהרגהו יחיה עוד, ואם יהרגוהו עוד הפעם יחזור ויחיה? 
ענה הרב מוה"ר אהרן זכרונו לברכה שעמד אז לפניו ואמר שזה בחינת מצות ייבום, ונענע לו ראשו הוא זכרונו לברכה כי הייבום הוא שחוזר המת לחיות על-ידי  הייבום כי נעשית אתתיה אמיה וכמו שכתוב בזוהר הקדוש וחוזר ובא לעולם כנודע. אבל השכל של זה הדבר ואיך לקיים זאת, כי ייבום ממש אין נוהג עתה וצריך לקיים בבחינתו בשרשו וכו' וכו', ואמר שזה השגה היינו השגה מהשגותיו הנוראות. 
ואמר דברים כאלו ולשון כזה לא נשמע מיום בריאת שמים וארץ, ואמר כי יש אחד שעושה כלי נפלא, וכשאחד, יכול לכוון לעשותה אחריו, הוא גם כן חידוש אבל עניין זה הוא חידוש נפלא שאפי' לשון כזה לא נשמע מיום בריאת עולם כנ"ל.  
גם אמר אז שעניין סיפור זה של השריון יהיה בסוד ולא יגלו כי אם ליחידי סגולה אבל עניין התיקון של העשרה קאפיטיל תהילים יאמרו ויגלו בפני הכול כנדפס שם בשיחות הנ"ל.
*
האדמו"ר מפיאסצנה – הגאולה בעומק היללה 
[חתונה של אבודים עמ' 140]
...את התיאור של ר' נחמן על הפיכת היללה לגאולה, אפשר לראות בדרשה שאמר האדמו"ר מפיאסצנה בגטו וורשא. ר' קלונימוס קלמיש שפירא פעל בפולין בין שתי מלחמות העולם, וחיבר ספרים חדשניים על חינוך חסידי – 'חובת התלמידים', 'הכשרת האברכים', 'בני מחשבה טובה' ועוד. הספר 'אש קודש', בו מקובצות דרשות שאמר בפני חסידיו בגטו ורשא, נטמן באדמת הגטו ונמצא לאחר סיום המלחמה. דרשות אלה מבטאות את ההתמודדות האמיצה והמורכבת שלו כמנהיג רוחני עם נוראות התקופה.
בדרשה שנאמרה בשנת תש"ב הוא מדבר על המגרפה, כלי ששימש לאיסוף אפר הקרבנות במקדש, ולפי הגמרא גם היה משמיע קולות נגינה מופלאים:
"איתא בגמרא ערכין [דף י ע"ב]: "אמר רבא בר שילא אמר רב מתנא אמר שמואל, מגריפה הייתה בבית המקדש... עשרה נקבים היו בה, וכול אחד ואחד מוציא מאה מיני זמר, נמצאת כולה מוציאה אלף מיני זמר". וצריכין להבין למה הוצרכה כלי הדשן לזמר, ודווקא זמר של אלף בני אדם יותר מכול כלי השיר...עד שביריחו היו שומעין את קול המגריפה... וצריכין להבין מה ענינו לפי מצבנו...
אבל כל הקרבנות שהיו מקריבין היו בחינת "תחת בנו" שנאמר באברהם אבינו, שהחוטא וכן המביא דורון לעולה היה צריך ליתן את נפשו קרבן לה', ונתנה התורה עצה שיקריב קרבן בהמה. לכן קרבנות של בהמות מראות לנו שאחר שהקריבו ונעשו דשן, רואים יותר מה רבו הקרבנות שהקריבו, וכשאנשים מישראל נעדרים מפני רצונו יתברך, שכך עלה במחשבה לפניו יתברך שהם יעלו לקרבן אליו יתברך, אז רק אחרי שנעדרו רואים יותר כי רב הוא. רב בכמות ורב באיכות. מתחילה כשהיו עימנו... עד כמה ששמחנו והשתעשענו בהם, מכל מקום לא ידענו כל כך להעריך את אשר היה לנו, ולא ידענו מה טוב היה לנו כשהיו עימנו. ואחר שנחסרו רחמנא ליצלן רואים יותר מה מאד חסרים הם לנו, הלב מתגעגע וכואב ואין במה להתנחם בלתי בדברי הקב"ה למשה רבינו: כך עלתה במחשבה לפני." [ר' קלונימוס קלמיש שפירא, אש קודש, ירושלים תש"ך, עמוד קמו-קמט]

האדמו"ר אומר כאן דבר נורא. כאשר בני אדם חיים יחד, אפילו הם קרובים ואוהבים, הם אינם שמים לב מספיק אחד לשני. בזמן-אמת איננו יודעים להעריך את האנשים הסובבים אותנו. גם בקשרים הקרובים ביותר, ואולי דווקא בהם, תמיד ישנו ממד של החמצה. רק כאשר האנשים האלה אינם, אנו מרגישים את גודל ההעדר; אנו נפגשים עם מה שהיה דרך אובדנו. זוהי תחושת החמצה שאין עליה נחמה, והאדמו"ר חווה אותה באופן אישי – בנו וכלתו נהרגו בהפצצה בתחילת המלחמה, לאחר מכן גם בתו נחטפה ונרצחה, והוא נותר לבדו מכל משפחתו. 
הסמל להתגלות הזו, בה נחשפת גדולתו של האובדן, הוא ערימות האפר שעל המזבח, העקבה הדוממת של מה שהיה ואיננו. אבל עבור האדמו"ר האפר הפך מסמל לממשות, מזכר לקרבנות הבהמה שבמקדש למציאות המזעזעת של קורבנות אנוש רבים מספור. ובכל זאת, הוא מצליח לראות באפר לא רק סימן להחמצה ואובדן אלא גם פתח להתעוררות ואפילו גאולה:
"והמגרפה הנעשית לאפר הקרבנות, היתה מוציאה קול זמר כל כך גדול, כי כול מיני זמר בבית המקדש היו להשמיע במרום קולם... לכן הרמז הוא שלא לנו בלבד מעורר כל כך דשן הקרבנות אחר שעלו למרום, יותר מבתחילה, רק גם כן במרום, ואת אשר לא יכלו לפעול בחיותם, פועלים הם עתה במרום לעורר רחמים רבים וישועת ישראל תיכף ומיד...
לכן בעבודת הקרבנות שהעלו ישראל באש הקדושה את הכול לה', נשאר האפר בחינת יסוד העפר שאינו נכנס בקדושה, והוצרכו לתרום אותו. ובמה תורמין אותו? במגרפה שהוציאה מיני כלי זמר שהיא שמחה וישועת ישראל, כי בישועה ושמחה יכולין להעלות הכול, ולהפוך מחשוכא לנהורא... ועתה נתעורר ה"חבל על דאבדין ולא משתכחין", ועל ידי התעוררות ה"חבל" הגאולה מתעוררת."
אלו דברים שרק מי שהיה שם יכול לומר אותם. האדמו"ר מסתכל על האפר, על האובדן שלא ישוב, ורואה בו את הכוח שמעורר את הגאולה. את ה"חבל על דאבדין", תחושת הגודל של ההעדר, הוא מצליח להפוך לשירה וזמרה, לישועה ושמחה שיכולים להעלות אפילו את אפר הקרבנות. עד שהגיע האדמו"ר מפיאסצנה, מעולם לא היה הקשר האבסורדי שבין המגרפה לזמר בוטה כל כך, ומעולם לא נגלתה כך העוצמה הגנוזה בו. היכולת שלו לקשר בין המצב הנורא בו הוא נתון ובין התיאור התמוה של הגמרא, היא המפתח להתעוררות המופלאה שהוא יוצר, לאמונה בכך שבאובדן יש כוח הדוחף לישועה. זו דוגמה מוחשית ונוקבת לתנועה שעליה מדבר ר' נחמן, לגאולה שבעומק היללה.
*
התבטאויות על ההשגחה בשואה
הרב שך זצ"ל [דברים שהתפרסמו בעיתון 'יתד נאמן' בחודש טבת התשנ"א] "אינני יודע אם הדברים שיאמרו כאן יהיה ערבים לאזני השומעים, האם יהיו פופולאריים דיים. על אף שהמה אמת לאמיתה, האמת הטהורה כמי שהיא ללא רבב. ברצוני להציב שאלה, מחשבה שמנקרת אצלי הרבה שנים, הייתה שואה לפני עשרות שנים, בשואה זו הושמדו ששה מליון יהודים… השאלה הניצבת לפנינו עם כל הכאב על אבדן ששה מליון מאחינו ב"י. אין משפחה שלא סבלה מהשואה… כולם נפגעו מהשואה הנוראה שנגזרה על עמנו, הלא דבר הוא… מדוע זה קרה, וכי ח"ו הקב"ה נוהג באכזריות הרי הוא מלך חנון ורחום, מה זאת עשה ד' לנו הלא דבר הוא… האם יש בכוחו של בשר ודם פרא אדם כהיטלר ימ"ש להשמיד ששה מליון יהודים? אם אנו סבורים כך, לקוים אנו באמונה בהשגחת בורא העולם על ברואיו. ברור הוא שהתשובה ברורה עד למאד. הקב"ה ניהל חשבון אחד לאחד, חשבון ארוך המשתרע על פני מאות שנים, עד שהצטבר לחשבון של ששה מליון יהודים וכך התרחשה השואה, כך צריך יהודי להאמין, ואם היהודי לא שלם באמונה זו הוא כופר בעיקר. ולאחר השמדת הששה מליון מתחיל חשבון חדש עם עם ישראל… אמנם כעת אנו רגועים וטוב לנו, כי עדיין לא נתמלאה הסאה, אבל שתתמלא הסאה… אז יהיה חשבון חדש…ההשכלה היכתה ללא רחם בבחורי ישראל עד שנתמלאה הסאה… הכלל הידוע, היכן שהיהודים התקרבו לתרבות האירופאית בארצות החפשיות, ובמקום שהתקרבו להשכלה שם גברה אנטישימיות". את המסקנות לימינו הוא לא מהסס להסיק. "כאן, בבתי הספר החילוניים מתחנכים אלפי ילדים יהודיים, האם יודעים משהו מיהדות?… אז גם יהיה ח"ו נתמלאה הסאה...

תגובת האדמו"ר מחב"ד זצ"ל [פורסם בביטאון 'כפר חב"ד' משיחתו בשבת פ' ויחי תנש"א] "ישנם עניינים בלתי רצויים שאינם באים בתור עונש על עונות, כי אם מפני שכך גזר הקב"ה, ללא טעם והסברה כלל בשכל וחכמת התורה. ובלשון חז"ל (בנוגע להריגתו של ר' עקיבא…) "שתוק כך עלה במחשבה לפני", "גזירה היא מלפני"… שאין זה בגלל עונות אלא שכך גזר הקב"ה. ובנדו"ד: השמדת ששה מליון יהודים באכזריות הכי גדולה ונוראה – שואה איומה שלא היתה (ולא תהיה ר"ל) דוגמתה במשך כל הדורות – לא הייתה יכולה להיות בתור עונש (ההדגשות במקור) על עונות, שכן אפילו השטן עצמו לא יוכל למצוא חשבון עונות בדור ההוא שיש בו כדי להצדיק ח"ו עונש חמור כזה!…ומושלל מלהשתמש בשואה בתור הפחדה בנוגע לעונש על עונות, ובפרט בנוגע לדורנו זה, "אוד מוצל מאש", שארית הפליטה הנוראה… ובודאי שדברי שטנה אלה לא יעשו שום רושם כלל…"

הרב דסלר זצ"ל מכתב מאליהו חלק ג' עמ' 351 – לא החזיק לעד אפו
[מכתב שנשלח מגייטסהד לבני ישיבת פונוביץ' בחודש אלול תש"ח]
…והנה ארשום לכם בכאן ענין ברור ובהיר, והוא נורא מאד…מצאתי כתוב בספרים הקדושים, כי הטעם אשר ביקש מרע"ה 'הראני נא את כבודך' תכף אחר סליחת חטא מעשה העגל, כי בסור חרון האף, אז מתגלגלים רחמים מרובים יותר מאילו לא היה חרון אף כלל…נסתכל נא בדבר היטב; לכאורה כשהי"ת גוזר יסורין, היינו שילמדו מהם ויעשו תשובה. ומי שאינו חוזר בתשובה אין לו עוד תקוה…אבל יש עוד עצה, דהיינו שהי"ת פתאום מתנהג ברחמים גדולים למעלה מכל השערה, ואפילו לאותם שלא למדו מהיסורים, כי בזה פתח גדול לפני האדם – ההתהפכות מן הקצה אל הקצה, מקצה היסורין לקצה הנחת, צריך שיעורר זה את האדם כי מעשה ה' המה. ואפילו מי שלא שב מהיסורין, אולי ישוב בראותו החסדים הגדולים, וירגיש בהם נפלאות בהיות הישועה גדולה כל כך. וזהו גדר 'לא החזיק לעד אפו' כי כל מידה של הנהגת הי"ת אינו בשביל הגשמיות, אלא בשביל שילמדו מזה ויעלו ברוחניות…
מה שאנו בו עכשיו בארץ הקדושה קשה להגדירו כעת כאתחלתא דגאולה, אבל עכ"פ חסדים גדולים מן הקצה אל הקצה הם, מקצה היסורין של חורבן ששת אלפי אלפים מאחינו [יגדור ה' את הפירצה] אל קצה השני – התישבות עמנו במדינתו בארץ הקדושה. מזה צריך ללמוד ולקבוע אמונה בלב, אוי למי שיבוא ליום הדין ועדיין סומא הוא מלראות דבר מוחשי כזה..

הרב צבי יהודה קוק זצ"ל  [שיחות הרצ"י, יום השואה תשל"ג עמ' 11; שיחות הרצ"י יום השואה תשכ"ז עמ' 21]
…עם ישראל נלקח, נחתך מעומק הגלות אל מדינת ישראל. שפיכות הדמים של ששת המליונים, זה חיתוך ממשי בגוף הלאומי. העם כולו מקבל ניתוח שמימי ע"י המשחיתים ימ"ש…עם ה' כל כך דבק בטומאת ארץ העמים עד שהוא מוכרח להחתך ולהיגזר ממנו בשפיכות דמים כשמגיע עת קץ…מתוך החיתוך האכזרי…מתגלה ענין חיינו של תחית האומה ותחית הארץ, תחית התורה ותחית הקודש…יש לראות את העובדתיות ההסטורית הקוסמולוגית הכללית האלוקית הזאת. ראִיה היא יותר מהבנה; ראִיה היא פגישה, פגישה עם רבונו של עולם…
[השואה היא] טיפול אלוקי פנימי עמוק ונסתר, של היטהרות מטומאה זו [של הגלות]…ניתוח אלוקי אכזרי כדי להעלותם לארץ ישראל בעל כורחם…

פרימו לוי (הזהו אדם, עמ' 26) ...עתה הבנו ששפת אנוש דלה לבטא את העלבון הצורב, את אבדן צלם אנוש. המציאות נגלתה לעינינו כהווייתה בשבריר שנייה, כמעט כמחזה נבואה; עד התחתית הגענו...לא נותר לנו דבר. לקחו את הבגדים, את הנעליים ואף את שערותינו לא הותירו לנו. עוד מעט גם את שמותינו יטלו...ינסה נא אפוא כל אחד להרהר מה ערכם של הרגלי היום-יום הקטנים של כל אדם, וכמה משמעות יש להם; לחפצים רבים שיש אפילו בידי פושט יד עני שבקרן רחוב: ממחטה, מכתב ישן, תמונה של אדם יקר... 

